《送毕之进状元二首 其一》
宋代·周行己

春风不开花，吹云翳白日。天寒食不足，江头拾芋栗。

我马不敢驱，畏此霜霰密。君行当奈何，开帆转飘忽。

挽舟君且住，为君一洗拂。今日此良会，他时未可必。

我生锄犁手，一饭愿已毕。官曹虽强汝，今汝心若失。

扁舟行亦归，还我性旷逸。骑牛不骑马，鼓腹吞溟渤。

他年作霖雨，勿污我蓬荜。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。